钦定古今图书集成/理学汇编/学行典/第208卷 > 艾春
## 钦定古今图书集成/理学汇编/学行典/第208卷 > 艾春

按《宁波府志》：“艾春，字德元，甫生三月而孤。母耿氏时
时抱遗孤痛哭，至丧明，备尝艰苦，鞠春有成。春念母
恩，志图终养，母曰：‘先人捐性命，策功勋，尔乃斩然弃
乎’？春涕泣曰：‘敢不唯命’。遂勉袭指挥职。当道知其才，
举任把总者四。春痛母之盲，不欲远违定省，晨夕供
奉，未尝委人。母病痈，为吮之，服药而愈。及居丧，哀毁”
骨立，乞终养。既葬，庐于墓侧。亡何，日本来贡，道定海，
当道委春视卫篆。春不得已，服衰治事，制驭有方，终
无忘《蓼莪》之思，至今人称“艾孝子”云。